Wonder wie dink sulke strooi uit? SA sluit sy deure vir internasionale werke en plaaslik gaan die penne heel waarskynlik ook opdroog. Kan Suid-Afrika dit beskostig?
Ek neem aan die lukratiewe skolemark sal verdwyn omdat skole sal hul eie boeke kan druk en uitdeel, dit gaan die groot uitgewers 'n gevoelige knou gee, maar biblioteke sal nog altyd fisiese boeke aankoop. Ek glo ook dat boekwinkels sal voortbestaan aangesien baie mense lief is vir boeke en dit verkies bo 'n tablet of 'n klomp selfgedrukte papiere.
Weereens word besluite geneem om korttermyn kleinprentjie doelwitte te bereik en word die moontlike katastrofiese gevolge geïgnoreer. Uiters kortsigtig. Weereens word ons onderwerp aan bullebakkery. Ironies nadat daar kwansuis soveel klem op menseregte geplaas word. En 'n duidelike simptoom van 'n oplossingsdroogte en gebrek aan eie innovasie - "ek het nie 'n idee van my eie nie so nou moet ek maar iemand anders s'n steel."
Dis 'n verdere uitvloeisel van 'n algemene verskynsel in hierdie land: Almal kan skynbaar alles verniet kry ... en die mense wat werk moet daarvoor betaal.
Hoewel vergrype soos dié mens nie meer verbaas nie, bly dit 'n harde realiteit waarmee daar agterna saamgeleef moet word. Dis totale onsin en uiters teenproduktief om iets "reg te maak wat nie stukkend is nie"!
Dis 'n skande. Dis niks anders as 'n uitbreiding van die aanslag op alles wat privaat is en die skending van die mees basiese regte en grense nie. So 'n wysiging behoort geen oomblik lank in 'n beskaafde samelewing oorweeg te word nie.
Ek maak ten sterkste beswaar teen hierdie ernstige vergryp wat skrywers en uitgewers gruwelik kan benadeel.
Ek is maar 'n klein vissie in die see,maar ter wille van al die skrywers wat deur hul boeke 'n bydrae tot ons taal lewer, maak ek ten sterkste beswaar teen die voorgestelde wetsontwerp. Dit grens aan steel!
Hoekom sal skrywers wat reeds bars om 'n bestaan te maak, hoegenaamd nog skryf? Die dag gaan kom dat mens net boeke in museums gaan sien.
Ek is nie naastenby in dieselfde liga as skrywers wat gevaar loop om deur hierdie wetgewing verarm te word nie, maar ek weet hierdie is net 'n stappie nader om alle intellektuele eiendom te roof. My magtie, skrywers sweet al klaar bloed om iewers te kom en 'n lewe te maak!
As enigiemand oor die ware bedoeling van hierdie regering getwyfel het, maak hierdie voorgestelde wetgewing dit duidelik. Die rookskerms is weg. Dis 'n verskriklike aanslag op die mees private terrein, deur 'n regering wat alles en almal wil beheer en besit. Dit is meer as skokkend. Dis totaal onaanvaarbaar in enige beskaafde samelewing. Stop die waansin!